Fariseo runacunami musyayargan Juan Bautista bautizashganpita más asca runacunata Jesús bautizaycashganta.
Fariseo runacuna sayno musyayashganta tantyaycurmi Jesuswan discïpuluncuna cutiyargan Judea provinciapita Galilea provinciaman.
Isanga manami quiquinsu Jesús bautizargan,
sinöga discïpuluncunami runacunata bautizargan.
Galilea provinciaman chäyänanpäga Samaria provinciaparämi päsayargan.
Saypa päsarmi Samariacho cag Sicar nishgan marca naupanman chäyargan.
Saychömi Jacobpa chacran cargan.
Say chacratami surin Josëta unay goycorgan.
Say chacrachömi cargan Jacob yacuta jorgunanpä uchcusishgan pözu.
Say pözu cagman chaycurmi Jesús uticash jamaycorgan.
Say höra cargan pulan junagnönami.
Saycho Jesús jamapashganyagmi discïpuluncuna micuyta ranteg marcapa aywayargan.
Micuyta ranteg aywayashganyagmi Jesús jamaraycashgan cagman Samaria warmi chargan yacucog.
Saymi yacunashpan yacuta Jesús manacorgan say warmita.
Say wisanga Samaria runacunawan Israel runacuna contra contrami ricanacuyargan.
Saymi yacuta manacuptin say warmi nergan Jesusta:
“Israel runa caycarga ¿imanirtä yacuta manacamanqui Samaria warmi cashgäta musyaycar?”
Saymi Jesús nergan:
“Tayta Diosninsipa palabranta tantyar y noga pï cashgätapis musyarga gampis yacuta manacamanquimanmi.
Manacamaptiquega cawasicog yacutami puestupäshayqui.”
Saymi say warmi nergan:
“Yacoga rurichörämi caycan.
Jorgunayquipä imayquipis mana caycaptenga ¿imanöpatä jorgamunquiman cawasicog yacuta puestupämänayquipäga?
Unay awilunsi Jacobmi cay pözuta uchcusergan.
Cay pözupitami yacuta upuyargan uywancunapis,
surincunapis y quiquinpis.
Paypis cay pözupitarä yacuta jorgamush caycaptenga gam ¿maypitatä say yacuta jorgamunquiman?”
Sayno niptinmi Jesús nergan:
“Cay pözupita yacuta upog cäga yapaypis yacunaycäyangami.
Noga puestupashgä yacuta upog cagmi isanga imaypis manana yacunäyangapänasu.
Paycunaga Tayta Diospa naupanchömi imayyagpis cawayangapä.”
Sayno niptinmi Jesusta say warmi nergan:
“Imaypis mana yacunänäpä ni cay pözumanpis yacucog manana cutiycämunäpä say yacuta puestupaycalämay,
taytay.”
Saymi Jesús nergan:
“Ayway runayquita pushamuy.”
Niptinmi say warmi nergan:
“Manami runä cansu,
taytay.”
Sayno niptinmi Jesús nergan:
“Rasun cagtami gam nimashcanqui.
Gamga pisga runawannami tashcanqui.
Canan taycashgayqui runapis puripänacuyashgayqui runalami caycan.”
Sayno niptin say warmi nergan:
“Diospa profëtan imacher gam caycanqui,
taytay.
Nogacunapa awilöcunaga tagay jircachömi Tayta Diosta adorayag.
Gamcunaga,
Israel runacuna carmi,
‘Jerusalenchörä Tayta Diosta adorashun’ nicäyanqui.”
Sayno niptinmi Jesús nergan:
“Tagay jircaman mana aywaypa ni Jerusalenmanpis mana aywaypa Tayta Diosta adorayänayquipä cag höra chaycämunnami.
Tayta Diosta adorarpis Samariapita cayashpayquimi gamcuna shumag musyayanquisu Tayta Diospa wilacuyninta.
Tayta Dios cachamushgan salvacog runa Israel runa captinmi nogacuna musyayä paypa wilacuyninta.
Israel runacuna y mana Israel runacunapis Santu Espíritu munashganno lapan shongunwan Tayta Diosta adorayänanpä cag höra chämushganami.
Sayno adoranansitami Tayta Dios munan.
Tayta Diosninsega Espiritumi caycan.
Saymi lapan shongunsiwan maychöpis payta adoranansi.”
Sayno niptinmi say warmi nergan:
“Cristo shamunanpä cashganta musyämi,
taytay.
Pay shamurnami saycunata tantyasimäshunpä.”
Saymi Jesús nergan:
“Say shamunanpä cäga nogami caycä.”
Micuyta rantiyämushganpita cutiycurmi discïpuluncuna Jesusta tarergan say warmiwan parlaycagta.
Saymi quiquinpura:
“¿Imanirtä cay warmiwan Jesús parlaycan?”
niyargan.
Isanga mayganpis manami tapupäyargansu imata parlayashgantapis.
Warminami uylunta cachariycushpan marcaman aywar runacunata wilargan:
“Juc runami pözu cagcho caycan.
Paymi nimash imano cashgätapis.
Acu aywashun ricayänayquipä.
¿Manasurä pay caycan salvamagninsi Cristo?”
nir.
Sayno niptinmi runacuna aywayargan Jesús caycashgan cagman payta ricayänanpä.
Sayyagmi discïpuluncuna Jesusta nergan:
“Micushunna,
taytay.”
Saymi Jesús nergan:
“Nogapa micuynë jucmi caycan.”
Saymi discïpuluncuna quiquinpura parlar niyargan:
“¿Pirä micuyta apapämush micunanpä?”
Sayno yarpashganta tantyarmi Jesús nergan:
“Nogapa micuynëga caycan cachamagnë nimashganta ruraymi.
¡Tantyacuyay!
¡Diospa wilacuyninta chasquicuyänanpä runacuna listunami caycäyan!
Cananpita chuscu quilacho cosëcha listu cananpä cashgannömi tagay shamuycag Samaria runacunapis listuna caycan wilacuynëta chasquicuyänanpä.
Wilacuynëta chasquicorga gloriacho cushishmi imayyagpis cawayangapä.
Ali cosëcha cashganpita murog cagpis cosechag cagpis cushicushgannömi Diospa wilacuyninta punta wilacogcuna y guepa wilacogcunapis cushicuyan wilacushganta chasquicuptin.”
Nircurnami Jesús nergan:
“Diospa wilacuyninta wilacur unay profëtacuna murupacognöpis maynami wilacuyash noga shamunäpä cashganta.
Say unay profëtacuna wilacuyashganmanmi gamcunatapis cachaycä wilacuynëta wilacuyänayquipä.
Saymi wilacuyashgayquita runacuna wiyar cushicuyaptin:
‘Juc muruptinpis jucnami cosechan’ niyashgannöla caycan.”
Marcaman cutiycur:
“Jesusmi nimash imano cashgätapis” nir say warmi wilacuptinmi asca runacuna criyiyargan Tayta Dios cachamushgan Cristo cashganta.
Saymi runacuna Jesús cagman chaycärir ruwacuyargan paycunawan quëdananpä.
Sayno ruwacuyaptinmi paycuna cagcho Jesús goyargan ishcay junag.
Paycuna cagcho goyar wilapaptinmi más asca runacuna criyiyargan Tayta Dios cachamushgan Cristo cashganta.
Saymi say warmita runacuna niyargan:
“¡Gam niyämashgayquega rasun cagmi caycan!
Cananga quiquëcunanami pay yachasishganta wiyayashcä.
Saymi tantyayä runacunata salvananpä Tayta Dios cachamushganta.”